《除夕感怀亡弟湘北》
清代·席镐

去年当此夕，步屟过子庐。候门肃以入，列坐情怡愉。

是时群从集，灯火荧前除。儿童绕我戏，捋髭牵衣裾。

流光如转烛，景物与时俱。痛子竟长往，浮云变须臾。

弟兄我七人，强半归丘墟。存者与子三，何堪返黄垆。

在原爱由性，抚时感如初。百年洵难料，一岁行看徂。

强壮子已矣，我衰当何如？

作者简介：字渭南，江南常熟人。著有《西墅诗钞》。